A francia Nemzeti Kiberbiztonsági Ügynökség (ANSSI) nyílttá tette az eddig csak kormányzati használatra szánt, saját fejlesztésű operációs rendszerét – írja a ZDNet.

A CLIP OS nevű rendszer a Linux egy változata, amelyet arra fejlesztettek, hogy különösen ellenálló legyen a kártékony kódokkal szemben és fokozottan védje az érzékeny információkat. A lényege, hogy teljesen elkülöníti és külön szoftveres környezetben kezeli a nyilvános és az érzékeny adatokat.

Az ANSSI több mint tíz éve dolgozik a rendszeren. Most két verziót adtak ki, a CLIP OS 4 a stabil változat, de erről még minden dokumentáció csak franciául érhető el. A CLIP OS 5 még alfa verzió, vagyis korai stádiumban jár a fejlesztése, de ehhez már az angolul tudók is könnyebben hozzáférhetnek.

A rendszer saját honlapot is kapott, minden további információ ezen érhető el.